
MINISERIE:

Diamanter varer evig


Emmy Grayson

Skrev sin første bok, om et skummelt spøkelse, som syvåring. Lidenskapen for romantikk startet få år senere etter å ha oppdaget et godt brukt eksemplar av Kathleen E. Woodiwiss’ bok A Rose in Winter begravd i morens bokhylle. Hun bor på den amerikanske landsbygda sammen med mannen – som også er eksmannen! – den lille gutten deres og nok dyr til å starte en egen dyrehage.

 


Diamanter varer evig

Diamanter varer evig … I denne nye miniserien blir vi kastet inn i de lidenskapelige, dramatiske og ofte skandaløse livene til de rike og velstående. Noen er født til rikdom, mens andre har kjempet for å komme dit de er i dag. Vil hemmelighetene og ambisjonene ødelegge for dem, eller vil de oppnå alt de drømmer om? Dette er andre bok i serien.

 


Til mine lesere,

dere er alle simpelthen vidunderlige.


1

Han kom til seg selv med et gisp, og innåndingen sendte hundre skarpe kniver inn i brystet på ham. Han bannet. Gradvis avtok smerten. Hvert åndedrag sved fortsatt som bare det, men han kunne i det minste sette seg opp.

Rommet snurret rundt. Han bet tennene sammen og lukket øynene, ventet, og åpnet dem så langsomt igjen. Verden roet seg såpass at han kunne vurdere omgivelsene, fra plysjteppet på det skinnende mahognigulvet til den glitrende lysekronen som hang over hodet hans. Forsiktig snudde han hodet. Han satt i en skinnsofa. En marmorpeis dominerte veggen til venstre for ham, og plassen over peishyllen var dekorert med et maleri av Westminster Abbey. Til høyre sto en massiv seng på en forhøyning, med en haug av kunstferdig arrangerte puter.

Et fjernt pip fikk ham til å trekke på smilebåndet. Det han hadde vært gjennom, hadde ikke bare gitt ham vondt i brystet, men også en uhyrlig hodepine. Han lot fingrene gli gjennom håret og stoppet opp da han oppdaget en kul nederst i bakhodet.

Hva i helvete skjedde?

Han reiste seg og gikk ut på badet. Han skrudde på kranen, tok det velsignet kjølige vannet i hendene og sprutet det over huden.

Han løftet hodet, øynene flakket mot speilet, og så tilbake igjen mens forvirringen rykket i ham. Forvirring som raskt gikk over i sjokk.

Ansiktet som stirret tilbake på ham, var en fremmeds.

Hånden hans kom opp, og fingertuppene tegnet et langt kutt som gikk fra den lille fordypningen under kinnet og ned i det lyse skjegget som fulgte kjevelinjene hans. Mannen i glasset speilet handlingene hans. Brune øyne stirret tilbake på ham, trette og omkranset av skygger.

Ukjent.

Hvem er jeg?

Spørsmålet raste gjennom hodet hans, men møtte bare stillhet. Stillhet og et gapende tomrom som så ut til å strekke seg videre uten noen ende i sikte. Ingen minner eksisterte utover dette øyeblikket.

Redselen trakk i ham, fingrene trakk, grep tak i bevisstheten hans. Med en besluttsomhet som kom like naturlig som å puste, stoppet han det. Panikk hadde ingen plass her.

Han fylte lungene med et dypt, rensende pust før han gikk inn på soverommet igjen. Et raskt søk ga ingen lommebok eller mobiltelefon. Den eneste bagasjen var en duffelbag. Klærne i den var enkle, men godt laget, og på merkelappene var det luksusmerker som han kjente igjen, selv om han ikke engang husket sitt eget navn. En tykk, hvit konvolutt, gjemt i en innvendig sidelomme, inneholdt nesten ti tusen euro. Hvem han enn var, så hadde han tydeligvis penger.

Eller hadde tatt dem fra noen som hadde det.

Han presset fingrene mot såret. Det skarpe stikket av smerte sentrerte ham, trakk ham tilbake fra kanten av å dykke for langt ned i spekulasjoner som ikke ville føre ham noen vei.

Et blikk ut av vinduet avslørte elegante bygninger i murstein og hvit stein som lå stablet side om side. Noen var butikkfasader, mens andre så ut til å være kontorbygninger. Men alle bar de umiskjennelig preg av rikdom. Drosjer, røde dobbeltdekkerbusser og fotgjengere skyndte seg frem og tilbake under en mørknende himmel.

London.

Han var i London. Noe annet fløy gjennom tankene hans, men det forsvant før han rakk å gripe det.

Ett skritt av gangen, sa han til seg selv. Se om det er noen andre her.

Han beveget seg bort fra vinduet og bort til dobbeltdørene i rommet. Han lyttet i et helt minutt før han forsiktig åpnet døren til en stor, luftig gang med flere dører som var merket med romnumre.

Et hotell, da. Hadde han blitt angrepet på rommet? Nei, det ga ingen mening. Hvis han hadde blitt angrepet her inne, ville overfallsmannen ha tatt vesken eller i det minste gjennomsøkt den.

Hodepinen kom tilbake med full styrke. Tjue minutter senere, etter å ha tatt noe smertestillende han hadde funnet på badet og hvilt seg på sofaen, følte han seg frisk nok til å gjennomsøke rommet på nytt. Med skjerpet blikk gransket han de overdådige møblene. Et svart glimt fanget blikket hans. På gulvet under sofaen lå et visittkort i onyks. Da han satte seg på knærne, var det noe som rykket i brystet hans. Han kjente kortet, visste at den elegante kursiven ville ha en delikat sølvfiligranstil. Tråder av uro og spenning drev gjennom ham da fingrene hans lukket seg rundt kortet.

Kortet var tungt, med avrundede kanter. På den ene siden sto det bare Smythe’s. På den andre var det en gateadresse med en tallrekke nederst i venstre hjørne. I høyre hjørne hadde noen skrevet lørdag kl. 19.30 med sølvfarget blekk.

Plutselig fikk han en følelse av at det hastet. Dette kortet, og avtalen, var viktig. Han kikket på håndleddet sitt, bare for å oppdage at huden var blek der det skulle ha vært en klokke. Han tok opp telefonen ved sengen.

«God kveld. Takk for at du ringer Bancroft. Det er Anthony.»

Han noterte seg mentalt navnet på hotellet.

«Hallo, Anthony. Kan du gi meg dato og klokkeslett?»

«Naturligvis, sir. I dag er det den femte april, og klokken er nesten syv om kvelden.»

«Er det lørdag i dag?»

«Ja, sir.»

Han bestemte seg for å ta et siste sprang.

«Takk, Anthony. Mitt siste spørsmål: Hva er navnet på rommet mitt?»

En pause fulgte. «Sir?»

«Bare for å klargjøre hvilket navn reservasjonen ble gjort under.»

«Selvsagt, sir. Navnet vi har i arkivet er John Adamos.»

Et gresk etternavn. Et som ikke føltes eller hørtes kjent ut.

«Takk skal du ha.»

Han la på røret.

John Adamos.

Han sa navnet høyt, gjentok det flere ganger. Hver gang hørtes det like fremmedartet ut som da han hørte det første gang.

Blikket hans beveget seg tilbake til kortet. Han hadde tretti minutter på seg før den avtalte tiden som sto på kortet. Han kunne ringe politiet eller dra til sykehuset. Men på sykehuset kunne det ta timevis med undersøkelser og skanninger. Selv om han måtte oppsøke lege etter hvert, gjorde medisinen smertene overkommelige inntil videre. Politiet ville avhøre ham, eventuelt ta et bilde og sende det til media mens de etterforsket hva som hadde skjedd med ham. Noe annet som ville ta tid.

Han banket kortet mot den andre hånden. Denne veien kunne imidlertid gi ham svar innen en time.

Han tok telefonen og ringte opp igjen.

«God kveld, og takk for …»

«Anthony, det er … John igjen.» Navnet smakte fremmed på tungen hans.

«Ja, sir.»

«Kan du ha en taxi klar til meg om ti minutter?»

*

Et kvarter senere sto John på fortauet som løp langs en rekke elegante byhus. Det som sto oppført på kortet, lignet de andre i rekken med sin hvite murstein, buede vinduer og elegante søyler som voktet hovedinngangen. Men i motsetning til de blanke mahognidørene som prydet de andre husene, skilte denne døren seg ut med sin midnattssorte farge. Men det var ingen tegn på at huset var noe annet enn en bolig. Han gikk opp trappen og trykket på dørklokken. Det gikk knapt to sekunder før døren åpnet seg og avslørte en veldig, veldig høy mann.

«God kveld.»

Mannen sa ingenting.

«Jeg har en avtale.»

Det ene buskete øyenbrynet løftet seg opp mot mannens brede panne. John trakk kortet opp av lommen.

«Jeg …»

Mannens ansikt gjennomgikk en forbløffende forvandling da John holdt kortet opp. Et smil krøllet seg i ansiktet hans, og de kraftige skuldrene slappet av.

«Jeg ber om unnskyldning, sir. Adgang er kun tillatt når kortet fremvises.» Han trakk seg tilbake og gjorde tegn til John om å komme inn. «Velkommen til Smythe’s.»

John nølte et øyeblikk. Et glimt av noe pirret ham: et bilde av en lysekrone dryppende av diamanter. En røykfylt, feminin stemme.

Så var den borte.

Han gikk inn, var nøye med å holde ansiktet uttrykksløst selv om overraskelsen filtrerte gjennom ham. Selve inngangspartiet var fantastisk, med et smijernsrekkverk som snodde seg tett rundt en trapp som gikk i ring oppover, skinnende marmorgulv og malerier av Renoir, Monet, Kahlo og Rembrandt på veggen.

Men av alle de utrolige tingene i inngangspartiet var det ikke kunsten som fikk ham til å stivne. Det var den skinnende lysekronen over hodet hans.

Tilfredsheten skjøt gjennom ham og lettet noe av anspentheten. Han hadde vært her før.

«Heisen tar deg opp.»

John snudde seg og så at mannen, som tydeligvis var en slags vakt, gestikulerte mot en glassøyle i midten av trappen. Vakten trykket på en knapp på veggen, og en dør i søylen åpnet seg og avslørte en heis, med en heisstol av samme sorte jern som rekkverket.

«Nyt besøket.»

Heisturen var kort og smidig. Døren åpnet seg uten en lyd. John stanset opp, og øynene hans sveipet over og vurderte alt som lå foran ham.

En kort trapp førte ned til det flislagte gulvet, og trappen var flankert av marmorsøyler i samme bleke vannfarge som veggene. Speil i gullkantet utsmykning fikk rommet til å føles dobbelt så stort. Med noen få meters mellomrom sto det glassmontre langs rommets ytterkant.

Smykkeskrin, gikk det opp for John da han gikk ned trappen. Hvert eneste skap inneholdt kunstferdig arrangerte smykker, fra løse steiner til elegant innfattede halskjeder, armbånd, øredobber og ringer som glitret av rubiner, smaragder, safirer og diamanter, til og med en krone.

«Hallo, igjen.»

Den røykfylte stemmen fra minnet gled over ham, en stemme som var skapt for å friste og forføre.

En kvinne sto på toppen av trappen. En ermeløs, svart kjole klamret seg til kurvene hennes. Det glatte ibenholtfargede håret var klippet i en kort bob, og den skarpskårne luggen fremhevet de markante kinnbenene og de store øynene hennes.

«Velkommen tilbake, Mr. Adamos.»

«Takk skal du ha.»

Hun la hodet på skakke. Et flørtende smil flakket om leppene hennes, men øynene hennes var skarpe.

«Er alt i orden?»

Han tok en pause. En del av ham hadde lyst til å kaste seg rett ut i utspørringen. Men en sjette sans manet ham til å gå varsomt frem, til å prøve seg frem og jobbe seg frem til spørsmålene.

«Ja.» Han holdt opp kortet. «Lørdag klokken halv åtte, ja?»

Hun stirret på ham et langt øyeblikk før hun gikk ned trappen. Hvert skritt var sensuelt, hoftene vugget, fingrene dvelte ved gelenderet. Men da hun møtte blikket hans, så han en sterk, beregnende kvinne bak teatret. Hvem enn miss Smythe var, så var hun ikke dum.

«Champagne?»

«Nei, takk.»

Hun gjorde en gest i retning av et mahogniskrivebord. Han ventet til hun gikk rundt skrivebordet og satte seg før han selv tok plass. Hun trakk ut en skuff og tastet inn en kode, etter de svake tikkene å dømme. Et klikk hørtes, etterfulgt av en dør som ble åpnet med et sus. Hun strakte seg ned og satte en svart boks på skrivebordet mellom dem.

«Som lovet.»

John stirret på esken. Så åpnet han langsomt lokket.

Diamanten glitret opp mot ham fra en seng av svart silke. Det var en diamant som han aldri hadde sett maken til. Sorte prikker var spredt på innsiden av smykket, noen små fargepunkter, andre virvlet ut i små mønstre som minnet ham om en nattehimmel. Små dråper av perler og akvamariner omkranset den, og hele arrangementet var festet på et sølvbånd som var polert til en perfekt glans.

Klassisk. Elegant. Romantisk.

Flamme. En rød, silkeaktig flamme som flommet over fingrene hans. En latter som gjorde kroppen hans hard, selv om det lettet i brystet hans å høre den, å vite at han hadde fått henne til å smile. Og så et navn, hvisket med en slik hengivenhet at brystet hans strammet seg. «Julius …»

«Den er fantastisk.»

Et ekte smil lyste opp på miss Smythes rubinrøde lepper, flyktig, men stolt.

«Takk skal du ha. Det er ikke mange kunder som ber om en diamant med salt og pepper. Det var en utfordring jeg satte stor pris på.»

«Salt og pepper?»

Et perfekt skulpturert øyenbryn buet seg opp.

«Ja, som vi snakket om ved forrige avtale.»

«Minn meg på det igjen.»

Hun trakk ringen ut av silkesengen og holdt den opp. «De ble tidligere sett på som uønskede. De hadde feil. De svarte flekkene du ser, er biter av karbon eller mineraler som ikke krystalliserte seg under dannelsen av diamanten. Men etter hvert som verden utvikler seg, begynner de å bli verdsatt for det unike ved dem.» Hun vinklet ringen slik at han kunne stirre inn i dypet av steinen. «I motsetning til en tradisjonell diamant som reflekterer lyset, trekker denne deg inn. Den oppmuntrer deg til å se en gang til. Jo lenger du ser, jo mer ser du.»

Han forsøkte å gripe etter et minne om den ansiktsløse, rødhårede kvinnen. Å fremkalle et bilde av en kvinne han tilsynelatende hadde vurdert å be om å få bli sin kone.

Et endeløst mørke hindret ham i å se. Som om det ikke fantes noe utover de siste timene. Plutselig ble han sint, prøvde hardere, fokuserte mer, forlangte at kroppen skulle gi slipp på det den skjulte for ham.

En brennende smerte skjøt gjennom hodet hans. Øynene hans knuget seg sammen mens han undertrykte et stønn.

«Mr. Adamos?»

«Et øyeblikk», utbrøt han.

Endelig gikk smerten over. Da han åpnet øynene, så han en flaske vann foran seg og frøken Smythe som holdt øye med ham.

«Når du har kommet deg, har du fem minutter på deg til å fortelle meg hva som foregår, eller gå.»

Han trakk pusten dypt, tok en lang slurk vann og lente seg tilbake.

«Hodepine, Miss Smythe. Du har sikkert hørt om dem.»

Øynene hennes smalnet da hun satte seg tilbake.

«Herr Adamos, hittil har vi bare handlet profesjonelt. Du betalte i tide og i sin helhet. Dine ønsker om ringen var åpenbart gjennomtenkte og detaljerte. Men jeg har vært i bransjen lenge nok til å vite at noe har endret seg siden sist vi skiltes. Kanskje det er personlig, og i så fall skal jeg droppe temaet. Men hvis det påvirker kjøpet ditt eller selskapet mitt, har jeg rett til å få vite det.»

Han stirret på henne et langt øyeblikk. Det ville være å ta en risiko, en tidlig en. Å avsløre hemmeligheten sin stred mot et instinkt som var så dypt innprentet i ham at han ikke satte spørsmålstegn ved det. Men han innså også at dette så langt var den eneste forbindelsen han hadde.

«Jeg våknet for en time siden uten å huske hvem jeg er.»

Det ga ham et lite støt av tilfredsstillelse å se munnen hennes åpne seg.

«Unnskyld?»

«Jeg våknet i en suite på The Bancroft for en time siden. Jeg hadde en voldsom hodepine, og det føltes som om brystet mitt sto i brann. Jeg husker ikke hvem jeg er, jeg har ingen lommebok, ingen telefon», han holdt opp venstre hånd, «og ingen klokke. Det eneste jeg fant, i tillegg til noe veldig dyr bagasje og en konvolutt full av euro, var visittkortet ditt.»

Blikket hennes flakket mellom ham og ringskrinet, som nå var lukket og skjøvet til side. «Ingen minner i det hele tatt? Ikke fra den første avtalen din for fem dager siden?»

Han ventet et øyeblikk, lot blikket vandre rundt i rommet. Det føltes kjent, men bortsett fra de korte glimtene han hadde opplevd utenfor da han først hadde ankommet, dukket det ikke opp noe annet.

«Et glimt her og der. Ikke noe vesentlig.»

«Hvorfor ikke gå til politiet? Til sykehuset?»

«Det vil ta tid. Da jeg fikk bekreftet dagens dato og klokkeslett, bestemte jeg meg for at det å komme hit ville være den raskeste veien.»

Hun banket en manikyrert finger på skrivebordet. En gang, så en gang til, og lyden ga ekko i rommet. Han holdt blikket hennes, aksepterte vurderingen hennes, men ga seg ikke.

Til slutt lente hun seg tilbake i stolen.

«Navnet du oppga var John Adamos.»

«Et navn jeg ikke kjenner igjen.»

Hun trakk på skuldrene. «Det ville ikke overraske meg om det var et pseudonym. Smythe’s har vært i bransjen i generasjoner. Vi trives med eksklusivitet og mystikk. En del av det er å ikke spørre om detaljer om kundene våre. Har de et kort, slipper de inn. Hvis de har penger, tar vi imot bestillingen deres. Utover det vet vi svært lite om menneskene vi jobber for.»

Han reiste seg og begynte å gå. «Når gjorde jeg avtalen?»

«For tre uker siden, da du sendte inn en forespørsel og depositumet.»

«Depositum?»

«Jeg krever halvparten, men du betalte fullt ut. En million euro.»

Han stirret på henne. «En million?»

«Ja.» Hun trakk på den bare skulderen. «Vi er de beste.»

«Og jeg sa ingenting om kvinnen denne ringen er til?»

Noe vemodig gikk over miss Smythes ansikt, så raskt at John ville ha gått glipp av det hvis han ikke hadde fulgt nøye med på henne.

«Nei.» Hun lente seg fremover. «Men jeg har vært i dette utstillingslokalet siden jeg var barn. Først så jeg på faren min, så lærte jeg, så ledet jeg. Jeg vet forskjellen på kunder som vil imponere noen, kunder som er desperate, og kunder som bare er her for spenningens skyld.»

«Spenningen?»

«Smythe’s er kun tilgjengelig for verdenseliten. Kunsten du så i første etasje fungerer som en unnskyldning for de som kommer til døren vår hvis noen skulle stille spørsmål. En privat samling som bare de mest anerkjente kunstelskere får tilgang til.» Det samme stolte smilet han hadde skimtet tidligere, vendte tilbake. «Uten det svarte kortet du hadde på deg, som du sannsynligvis har fått av en tidligere kunde, ville du blitt avvist av vaktene.» Hun smilte. «Det er utrolig hvor mange politikere, filmstjerner og kongelige som betaler hundretusener bare for å få en hemmelig avtale og eie et smykke fra butikken min.»

Han trakk på leppene. «Fremsto jeg som en bortskjemt drittsekk?»

Smilet bleknet. «Nei.» Miss Smythe åpnet esken og stirret på ringen. Denne gangen var det ikke til å ta feil av tristheten i øynene hennes. «Nei, den du har kjøpt denne til, er en heldig kvinne som har noen som bryr seg så mye om henne. Du takket nei til champagne. Du bestilte en time og var nøye med å undersøke smykkene. Mange kommer til meg og vil ha det dyreste eller mest eksklusive. Du ville ha noe som, som du sa til meg, skulle være vakkert, men unikt, gåtefullt.» Et nytt smil blinket, ekte og nostalgisk. «Denne ringen likte jeg veldig godt å jobbe med.»

Følelsen av at det hastet, trengte seg på igjen.

«Er det noe mer du kan fortelle meg?»

«Du bestilte time to uker frem i tid. Du kom innom i forrige uke, valgte ut denne diamanten», sa hun med et nikk til esken, «og avtalte å komme tilbake i dag for å hente ringen.»

«Og jeg la ikke igjen noen kontaktinformasjon? Ingen telefon, ingen e-post?»

Fingrene hennes danset over skjermen på datamaskinen.

«Du la igjen en adresse.» Hun ramset opp nummer og navn på en gate. «Det er på øya Grenada i Det karibiske hav, og tilhører Esmerelda Clark.»

Esmerelda. Navnet suste gjennom ham. Han kjente navnet. Han kunne se de fyldige leppene i et sjeldent smil, grønne øyne med gullprikker som glitret av latter, røde krøller som rammet inn et fregnete ansikt.

«Vet du hvem hun er?»

«Nei. Som jeg nevnte, respekterer vi kundenes ønske om personvern og foretar ingen bakgrunnssjekk.»

Han stålsatte seg mot den plutselige, frenetiske energien som presset ham til å stå opp, til å finne Esmerelda Clark, til å gjøre noe. Han ville finne henne. Han måtte finne henne. Han ville helt sikkert ikke ha skrevet ned navnet på en tilfeldig kvinne for en så viktig transaksjon. I det minste ville hun sannsynligvis ha noen svar på hvem han var.

Men noe i ham sa ham at Esmerelda Clark ikke bare var en ressurs. Nei, hun var viktig. Kanskje til og med kvinnen han hadde planlagt å overrekke ringen til.

«Kan du skrive ned adressen for meg?»

«Ja.»

Miss Smythe skrev ned adressen på et stykke papir og ga ham det.

«Jeg har en forespørsel, Mr. Adamos.»

«Du har gitt meg svar.» Han plukket opp esken. «Og en uvurderlig ring. Hva enn du vil.»

Leppene hennes trakk seg opp.

«Ring og fortell meg hvordan historien ender.»

